Tiener se naakte liggaam gevindArgieffoto Die polisie ondersoek ŉ saak van moord nadat die liggaam van ŉ tienermeisie Sondag naby ŉ stadion in Ermelo, Mpumalanga, gevind is. Sers. Gerald Sedibe, polisiewoordvoerder, het gesê die meisie se identiteit is onbekend en sy is vermoedelik tussen 14 en 16 jaar oud. “Haar liggaam is omstreeks 07:30 in ŉ sloot naby die Mpumalanga-stadion in die Wesselton-nedersetting gevind. Sy is vermoedelik verwurg en die moontlikheid word ondersoek of sy ook verkrag is. ŉ Nadoodse ondersoek sal gedoen word om die presiese oorsaak van haar dood te bepaal,” het Sedibe gesê. ŉ Swart denim, T-hemp met wit en swart strepe en swart skoolskoene is naby die liggaam opgespoor. Die polisie is tans besig om die meisie te identifiseer en haar ouers op te spoor. Niemand is nog in verband met die moord in hegtenis geneem nie.